Josip Dujmović

Josip Dujmović (Zenica, 26. april 1955) je bosanskohercegovački novinar i muzički publicist.

 Biografija 
Rođen je 26. aprila 1955. u Zenici. Pohađao je gimnaziju u Zenici i 1974. na Filozofskom fakultetu u Zagrebu upisao studij književnosti (slavistika i sociologija). Za vrijeme studija počeo se baviti novinarstvom i tokom 1976. honorarno je radio u zagrebačkom "Večernjem listu", te u zeničkim novinama "Naša riječ", da bi se u istim novinama profesionalno zaposlio 1977. i studij nastavio kao izvanredni student.mini|U inat godinamaDvije uzastopne godine je dobio godišnju zeničku novinarsku nagradu i potom počeo raditi na Radio Zenici, najprije kao urednik jutarnjeg programa, a potom kao urednik muzičko-revijalnog programa. gdje je radio do 1990. Pored rock emisija (Nedjeljne vibracije, Top lista), realizirao je i nekoliko posebnih projekata: seriju od deset godišnjih 'rođendanskih' rock koncerata Radio Zenice na nogometnom stadionu (1980-89), na kojima su nastupili gotovo svi najznačajniji jugoslavenski bendovi tog vremena. Sarađivao je u muzičkom časopisu Džuboks 1981. i 1982, kao stalni član redakcije.
U sezoni 1987/88 u zeničkom Narodnom pozorištu izveden je mjuzikl "S okusom smoga" (režija: Zoran Ristović), za koji je Josip Dujmović napisao priču i stihove songova. Godine 1990. napustio je Radio Zenicu i osnovao prvu privatnu filmsku kompaniju u Bosni i Hercegovini (Tropik), baveći se videotekarstvom, te video i filmskom distribucijom. Od 1994. do 2000. živio je Zagrebu i vodio privatnu video distributersku kompaniju. Među ostalim izdanjima, ova je kompanija (Tropik film i video, kasnije Bonus film) realizirala prvu video kolekciju antologijskih hrvatskih igranih filmova i filmova iz susjednih zemalja.

Povratkom u Zenicu 2000, prestao se baviti filmskom distribucijom i 2001. pokrenuo je Heineken Music Fest, demo-rock festival na kojem je godišnje nastupalo 40-tak demo grupa iz svih zemalja ex-Jugoslavije.

Godine 2002. utemeljio je godišnju BH muzičku nagradu Indexi, koja je 2006. postala regionalna nagrada za najbolja muzička ostvarenja u BiH, Hrvatskoj i Srbiji.

U prvom domaćem Music Talents reallity show programu Televizije OBN 2003. bio je predsjednik žirija.

 Indexi - U inat godinama 
mini|Indexi: U inat godinama
Autor je romansirane biografije Indexi U inat godinama i istoimene fotomonografije, koja je u izdanju Quattro Media objavljena u septembru 2006.

Uz promociju knjiga organizirao je koncert "Indexi i prijatelji", na kojem su 12. septembra 2006. u sarajevskoj Zetri nastupili članovi Indexa: Fadil Redžić, Ranko Rihtman, Miroslav Šaranović, Nenad Jurin, Kornelije Kovač, Vlado Pravdić, Peco Petej, Sinan Alimanović, Milić Vukašinović, Slobodan Misaljević, Ismet Nuno Arnautalić, Đorđe Uzelac, te kao gitaristi Vernes Ljuštaku i Zele Lipovača.

Pjesme Indexa iz svih razdoblja izvodili su: Zoran Predin (Lačni Franz), Bisera Veletanlić, Željko Bebek, Nermin Puškar, grupa MI 2, Igor Vukojević, Mladen Vojičić Tifa, Dado Topić, Aki Rahimovski, Hari Varešanović, Natali Dizdar, Massimo, Bubi, Boris Novković, Ivica Šarić, Maja Milinković i Halid Bešlić.

Za diskografsku kuću Croatia Records iduće godine priređuje i CD kompilaciju Indexi: U inat godinama, s kojom je, kao prvi državljanin BiH, nominiran za najprestižniju regionalnu diskografsku nagradu 'Porin' u kategoriji najboljih dokumentarističkih izdanja godine.

 Ostali projekti 
U oktobru 2019. objavljuje fotomonografiju Zenica blues: od Perviza do Arene, a u proljeće 2021. godine objavljuje roman Krici iz dubine u izdanju Gradske biblioteke Zenica.

 Također pogledajte 
U inat godinama

 Reference 

 Vanjski linkovi 
Radio Televizija "Zenica"
Muzički portal i muzička pop rock enciklopedija 

Kategorija:Bosanskohercegovački novinari
Kategorija:Bosanskohercegovački muzičari
Kategorija:Biografije, Zenica
Kategorija:Rođeni 1955.
Kategorija:Živi ljudi
Kategorija:Jugoslavenski muzičari
Kategorija:Jugoslavenski novinari